Peter Skaarup (DF), 2000-01-26:
Forslaget er jo stillet på baggrund af desværre en række sager, som har gjort et forslag som det her yderst aktuelt.
I Dansk Folkeparti deler vi den bekymring, som
forslagsstillerne har ved, at det i dag er meget lemfældigt, hvad der foregår i kommunerne, når det gælder kontrol af de medarbejdere, man ansætter, og det er i og for sig også hovedproblemet, som vi ser det.
Det skal efter vores opfattelse være et krav til kommunerne, gerne fra Folketingets side, at man som kommune indkræver en sådan straffeattest, så man kan tjekke, om vedkommende har begået kriminalitet tidligere eller vedkommende ikke har.
Så længe det krav ikke er der, ser det ud, som om kommunerne er ligeglade, ikke indhenter straffeattesterne og ikke sørger for at håndtere det her forhold, hvilket forældre og borgere i Danmark selvfølgelig ønsker skal ske.
Og så længe det ikke er tilfældet, har vi de problemer, vi ser i dag, og derfor er det også relevant for forslagsstillerne at komme med et forslag som det her.
Det kan være nødløsningen, man er nødt til at indføre for at komme omkring de problemer, vi ser i dag.
Så derfor er vi i Dansk Folkeparti positivt indstillet over for at indføre et sådant register.
Vi mener, det er rigtigt, at begår man den her form for sexovergreb, vi taler om, ja, så skal det have nogle konsekvenser, og det skal have sådan nogle konsekvenser, at man selvfølgelig ikke fremover kan komme i offentlig ansættelse på en måde, hvor man har med børn at gøre.
Og dér ser vi eksempler på, at det godt kan lade sig gøre i dag, og det er altså ikke rimeligt.
Så vi mener, at man skal lave et krav om indhentning af offentlige straffeattester fra kommunernes side.
Kan det ikke lade sig gøre - og det ser det ikke ud til at der er flertal for; vi har flere gange bedt justitsministeren om at se på det, men han vil ikke - ja, så er der næsten ikke rigtig andre muligheder, end at man indfører et sådant register, som forslagsstillerne vil.
Det bakkes i øvrigt op af Børnerådets formand, professor Per Schultz Jørgensen, og man har det i england, og derfor er der egentlig ikke nogen grund til, at vi i danmark er tilbageholdende med at lave et sådant register.
men det skønneste var da, at vi kunne klare det uden, men det er kommunerne åbenbart ikke i stand til, og regeringen vil ikke pålægge dem det.
ud over det initiativ, som forslagsstillerne er fremme med, er det også relevant her i Folketinget at diskutere - og det kan vi også gøre ved andre lejligheder - om ikke det er nødvendigt med mere fasthed med hensyn til at behandle spørgsmålet om sexkriminelle.
En af de ting, som vi opfatter som et problem i Dansk Folkeparti - og det var også det, udsendelsen Rapporten, som beskæftigede sig med de her sager, viste - er, at der f.eks. med hensyn til afsoningen og reguleringen af, hvor lang tid der skal gå, fra man får sin dom som sexkriminel, til man kommer ind at sone, går for lang tid i dag.
Og det betyder, at man f.eks. i forbindelse med den udsendelse kunne høre om en familie, der mødte deres sexmisbrugte datters gerningsmand på gaden i Allinge på Bornholm et halvt år efter, at han egentlig skulle have siddet inde, altså et halvt år efter, at han egentlig fik sin dom.
Og det er selvfølgelig helt
uacceptabelt, og det er noget af det, vi også skal have gjort noget ved, ud over at et forslag som det her bør gennemføres.
Der kan også være nogle forældelsesfrister ved incestkriminalitet, som vil være rimelige at forlænge.
Det har vi også været lidt inde på tidligere her i Folketinget.
Det er noget af det, som Dansk Folkeparti også gerne vil presse på for at få indført.
Vi synes, det vil være rigtigt, at vi stiller os på borgernes side, de ramtes side, i den her sag og sørger for at få lavet et register, som gør, at vi kan hjælpe forældrene med at undgå det her i fremtiden.